Preşedintele PNL, Nicolae Ciucă, a afirmat luni seară că fostul fotbalist Ionuţ Lupescu este "testat" de PNL în sondajele de opinie în urma cărora va fi desemnat candidatul la Primăria Capitalei.
"Ne-am uitat şi am căutat să vedem acei oameni care au în spate un background, inclusiv managerial. Ionuţ Lupescu a făcut parte din staff-ul UEFA, a gestionat un buget de 5,5 miliarde pe an şi l-a gestionat foarte bine. S-a întors cu credenţiale foarte bune din această funcţie.
Eu îl evaluez, ca de altfel pe toţi cei care au făcut performanţă în sport, ca oameni care au disponibilitatea să se sacrifice pe sine pentru a-şi îndeplini un anumit obiectiv. Face parte din 'generaţia de aur' şi la acea vreme 'generaţia de aur' a făcut istorie. Eu consider că este o persoană foarte bună pentru a fi testată şi sondată în acest moment. Vedem ce zic bucureşteni", a spus Ciucă la Digi24.
Întrebat despre un candidat comun PNL-PSD, Ciucă a răspuns: "Dacă vom găsi acea persoană care să fie agreată de către ambele partide politice şi care să aibă perspectiva că îndeplineşte cerinţele şi aşteptările pe care cetăţenii din Bucureşti le au, cu certitudine vom putea să ne înţelegem pe acest subiect".
Despre actualul primar, Nicuşor Dan, Ciucă a spus că are cu acesta "o relaţie cât se poate de normală".
"În continuare, discut cu domnul primar ori de câte ori există o problemă atât administrativă, cât şi politică şi l-am rugat să ia o decizie, pentru că PNL trebuie să aibă un candidat la Primăria Generală a Capitalei. Până în acest moment, nu avem un răspuns din partea dumnealui. (…) Primarul trebuie să fie cel mai bun gospodar.
Cineva îmi spunea că, în Ardeal, primarii, înainte de a fi aleşi, oamenii din comună trebuie să vadă cum îi arată gospodăria. Dacă e o gospodărie aşezată, apoi chiar merită să fie luat în calcul. Tot la fel trebuie să se întâmple şi la noi. În oraşele mari este o situaţie mult mai complexă, mult mai delicată, care trebuie să aibă cerinţe absolut evidente pentru managementul unei astfel de structuri. Primăria Capitalei e un colos", a adăugat Ciucă.